<classify> TAASISI ya Kuzuia na Kupambana na RushwaTAKUKURU Mkoa wa Dodoma, imepanga kuanza kutoa elimu kwa umma ya kujiepusha, kujihadhari na kuzuia vitendo vya rushwa katika Uchaguzi Mkuu ukaofanyika mwishoni mwa mwaka huu 2020.Akizungumza na vyombo vya habari mwishoni mwa wiki, Mkuu wa Takukuru Mkoa wa Dodoma, Sosthenes Kibwengo alisema mkakati huo wa uelimishaji umma ,upo ndani ya mikakati ya robo ya kwanza ya Januari hadi Machi mwaka 2020.Kibwengo alisema katika robo hiyo ya kwanza, taasisi hiyo imejipanga kukusanya taarifa mbalimbali kuhusu vitendo vya rushwa na kupambana na wale wote, watakaotumia rushwa katika kutafuta uongozi katika uchaguzi.Yeyote atakayebainika kujihusisha na vitendo vya rushwa kabla, wakati na baada ya uchaguzi mkuu ujao, Takukuru itapambana naye, alisema.Kibwengo alisema katika robo hiyo, pia taasisi hiyo itaendelea kutekeleza majukumu ya kuelimisha umma yaliyokuwa yakitekelezwa katika kipindi cha robo ya nne ya mwaka Oktoba hadi Desemba 2019.Alisema Takukuru itaendelea na kuhamasisha jamii, kushiriki kivitendo katika kukemea na kuzuia vitendo vya rushwa katika maeneo mbalimbali, hasa wakati wa uchaguzi mkuu ujao.Alisema katika kipindi hicho, Takukuru iliweka mkazo kuzuia vitendo vya rushwa wakati wa uchaguzi wa serikali za mitaa uliofanyika mwaka jana, hivyo katika mwaka huu itaendelea kuweka mkazo katika kuzuia vitendo hivyo wakati wa uchuguzi mkuu.Pia itaendelea na Kampeni yaVunja Ukimya, Kataa Rushwa ya Ngono pamoja na Kampeni ya Utatu, inayopinga vitendo vya rushwa katika maeneo mbalimbali, yakiwemo rushwa kwa askari wa usalama barabarani trafiki. Alisema katika kipindi cha Oktoba hadi Desemba mwaka jana, Takukuru ilirusha vipindi zaidi ya 43 kwenye redio na televisheni, vya kuelimisha jamii kujihadhari na vitendo hivyo.Pia ilifanya mikutano ya hadhara 84 na semina 89 kwa ajili ya kuelimisha makundi mbalimbali ya jamii wakiwemo wananchi wa kawaida, wanasiasa, wanafunzi, watumishi wa umma na sekta binafsi.Alisema katika kipindi hicho, pia Takukuru ilikazia makuzi ya maadili mema kwa vijana, ambapo klabu 103 za wapinga rushwa katika shule za msingi, sekondari na vyuo ziliundwa.Pia katika kipindi hicho, klabu 122 ambazo zilikuwa tayari zimekwishaundwa, zilitembelewa na viongozi wa taasisi hiyo kwa ajili ya kuziimarisha. Kibwengo alisema katika kupambana na rushwa katika robo hiyo, pia Takukuru ilikamilisha uchunguzi wa majalada 14 na kufungua kesi saba, zilizohusu viongozi wa vyama vya akiba na mikopo, watumishi wa halmashauri na watu binafsi.Ilipokea malalamiko 147 kutoka kwa watu mbalimbali kuhusu vitendo vya rushwa na makosa yanayohusiana na vitendo hivyo, mengi kati yake yakiwa kutoka ardhi kwa asilimia 31.4. Taasisi nyingine zilizolalamikiwa ni serikali za mitaa kwa asilimia 22.9, polisi 14.3, vyama vya siasa 11.4 mahakama 4.3, elimu 4.3 na sekta zilizosalia 11.4 alisema.  <topic>: KITAIFA 